5 ezer kilométert bír a motorja a bárki által megvásárolható új F1-autónak
Ha elegendő pénz van a bankszámlánkon, akkor semmi akadálya, hogy belekóstoljunk az F1-es vezetésbe.
Hétvégente a Forma–1-es közvetítések nézése közben vélhetően sokakban felötlik a gondolat, hogy milyen jó lenne kipróbálni egy F1-es versenyautót. Ezt persze nem egyszerű a gyakorlatban megvalósítani, mindenesetre talán a legegyszerűbb módja, ha vásárolunk egy néhány körös száguldást a többek közt a Baumgartner Zsolt által is terelgetett kétszemélyes F1-autóval.

Ennél némileg költségesebb, ha megvásároljuk az új-zélandi Rodin Cars által most bejelentett versenyautót. Az FZED nevet kapott újdonság a közel F1 specifikációjú Lotus T125-re épül, és mivel egy 3,8 literes V8-as Cosworth motor hajtja, jelentősen hangosabb, mint korunk hipermodern hibrid Forma–1-es autói.

Az erőforrás 675 lóerős teljesítményt ad le percenkénti 9 600-as fordulatszámon, ami a 610 kilogrammos tömeggel kombinálva igen jelentős vezetési élménnyel kecsegtet. Némi üröm az örömben, hogy a motor 5 000 kilométert bír, és utána teljesen fel kell újítani, de legalább beéri normál 98-as oktánszámú benzinnel.

A hatfokozatú szekvenciális váltóval, állítható felfüggesztéssel és Brembo fékekkel felvértezett versenyautó ára 650 000 dollár, vagyis átszámítva mintegy 185 millió forint.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
V8 Forma-1 versenyautó versenypálya F1 Formula 1 Cosworth V8-as motor Rodin Cars Brembo Forma 1 Baumgartner Zsolt autó hibrid új-zélandi